**Анатомско терапевтско хемиски систем на класификација** (англиски: *Anatomical Therapeutic Chemical (ATC) Classification System*) или **АТХ** — систем за групирање на лековите. Овој систем го регулира Соработниот центар за методологија на статистиката на лековите при СЗО (WHOCC), и за првпат е објавен во 1976 г.

Системот за класификација ги дели лековите во различни групи според органот или системот врз кој тие делуваат и нивните терапевтски и хемиски одлики. Секој целосен ATC код се однесува само на една индикација (или употреба) на фармацевтски употребена супстанца. Ова значи дека еден лек може да има повеќе од еден код: ацетилсалицилна киселина (аспирин), на пример, има A01AD05 како лек за локална орална терапија, B01AC06 како инхибитор на тромбоцити, и N02BA01 како аналгетик и антипиретик. Од друга страна пак, неколку различни препарати на готови лекови имаат ист код ако тие содржат иста активна супстанца и имаат исти индикации.

Класификација
-------------

Според овој систем, лековите се класифицирани во групи според пет различни нивоа:

### Прво ниво

Првото ниво од кодот укажува на главната анатомска група на која дејствува лекот и се состои од една буква. Постојат 14 главни групи:

| Код | Содржина |
| --- | --- |
| **A** | Систем за варење и метаболизам |
| **B** | Крв и крвотворни органи |
| **C** | Кардиоваскуларен систем |
| **D** | Кожа и поткожно ткиво |
| **G** | Урогенитален систем и полови хормони |
| **H** | Хормонски препарати за системска примена, освен полови хормони и инсулин |
| **J** | Антиинфективни лекови за системска употреба |
| **L** | Антинеопластици и имуномодулатори |
| **M** | Мускулно-скелетен систем |
| **N** | Нервен систем |
| **P** | Антипаразитни производи, инсектицид и средства за заштита од инсекти |
| **R** | Респираторен систем |
| **S** | Сетилни органи |
| **V** | Разно |

### Второ ниво

Второто ниво од кодот укажува на главната терапевтска група на лекот и се состои од две цифри.

*Пример*: C**03** Диуретици

### Трето ниво

Третото ниво од кодот укажува на терапевтската/фармаколошката подгрупа и се состои од една буква.

*Пример*: C03**C** Јаки диуретици

### Четврто ниво

Четвртото ниво од кодот укажува на хемиската/терапевтската/фармаколошката подгрупа и се состои од една буква.

*Пример*: C03C**A** Сулфонамиди

### Петто ниво

Петтото ниво од кодот укажува на хемиската супстанца и се состои од две цифри.

*Пример*: C03CA**01** Фуросемид

### ATCvet

*Анатомско Терапевтско Хемискиот Систем за Класификација на ветеринарно-медицинските производи (АТХ вет)* (англиски: *Anatomical Therapeutic Chemical Classification System for veterinary medicinal products (ATCvet)*) се користи за класифицирање на ветеринарни лекови. ATCvet кодовите можат да бидат создадени со ставање на буквата Q пред ATC кодот на повеќето човечки лекови. На пример, фуросемидот за ветеринарна употреба го има кодот **Q**C03CA01.

Некои кодови се исклучиво за ветеринарни лекови, како *QI Имунолошки лекови*, *QJ51 Антибактериски лекови за апликација во виме* или *QN05AX90 амперозид*.

Наводи
------

1. ↑  „ATC/DDD Методологија: Историја". Соработен центар за методологија на статистиката на лековите при СЗО.
2. ↑  „ATC: Структура и принципи". Соработен центар за методологија на статистиката на лековите при СЗО.
3. ↑  „ATC/DDD Индекс". Соработен центар за методологија на статистиката на лековите при СЗО.
4. ↑  „ATCvet систем на класификација: Општи принципи". Соработен центар за методологија на статистиката на лековите при СЗО.[*мртва врска*]